b'\n_START_ARTICLE_\nBajerburgas\n_START_PARAGRAPH_\nBajerburgo vardu vadintos kelios \xc5\xa1alia Nemuno pastatytos Ordino pilys. Pirmoji Bajerburgo pilis pastatyta 1337 m., Gedimino valdymo pabaigoje (dabar Veliuonos II piliakalnis. 1337 m. ties Dubysos santaka su Nemunu Ordinas pastat\xc4\x97 Marienburg\xc4\x85. Kadangi \xc5\xa1i pilis buvo per daug \xc4\xafsiki\xc5\xa1usi \xc4\xaf Lietuv\xc4\x85 ir toli nuo kit\xc5\xb3 atramini\xc5\xb3 punkt\xc5\xb3, tais pa\xc4\x8diais metais palei Nemun\xc4\x85 buvo pastatyta dar viena pilis. \xc5\xbdygiui, kurio metu buvo pastatyta pilis, vadovavo Bavarijos kunigaik\xc5\xa1tis Heinrichas. Pilis pavadinta \xc5\xa1iuose \xc5\xbeygiuose dalyvavusi\xc5\xb3 \xc4\x8cekijos karaliaus Jono ir \xc5\xbdemutin\xc4\x97s Bavarijos kunigaik\xc5\xa1\xc4\x8dio Heinricho XIV-ojo garbei._NEWLINE_Buvo planuota, kad tai tapsianti svarbiausia pilimi regione, nauj\xc4\x85ja Lietuvos, kuri\xc4\x85 tik\xc4\x97tasi greitai u\xc5\xbekariauti, sostine. Pilyje buvo palikta 100 kari\xc5\xb3 \xc4\xafgula, 40 riteri\xc5\xb3, taip pat daug \xc5\xa1auli\xc5\xb3 ir pri\xc5\xbei\xc5\xabr\xc4\x97toj\xc5\xb3. \xc4\x8cia taip pat buvo planuojama \xc4\xafsteigti ir vyskupyst\xc4\x97. \xc5\xa0ie planai taip ir liko ne\xc4\xafgyvendinti. Netrukus po pastatymo pilis lietuvi\xc5\xb3 buvo sugriauta. Pasak vienos i\xc5\xa1 versij\xc5\xb3, \xc5\xa1turmuojant Bajerburg\xc4\x85 gal\xc4\x97jo \xc5\xbe\xc5\xabti ir pats kunigaik\xc5\xa1tis Gediminas._NEWLINE_Manoma, kad pilis stov\xc4\x97jusi de\xc5\xa1iniajame Nemuno krante, 2 km \xc4\xaf vakarus nuo Veliuonos, netoli Gystaus \xc5\xbeio\xc4\x8di\xc5\xb3. Pastatymo metu pilis, pasak kronik\xc5\xb3, buvo saloje._NEWLINE_Sugriovus pirm\xc4\x85j\xc4\x85 Bajerburgo pil\xc4\xaf 1343 m. Ordinas pastat\xc4\x97 kit\xc4\x85 pil\xc4\xaf tokiu pat pavadinimu \xc5\xbeemiau palei Nemun\xc4\x85, netoliese dabartini\xc5\xb3 Ma\xc5\xa1tai\xc4\x8di\xc5\xb3._NEWLINE_Tre\xc4\x8dioji Bajerburgo pilis buvo dabartinio Jurbarko vietoje, pastatyta 1387 m.'